|  |
| --- |
|  **UE*****Proiect***  |



GUVERNUL REPUBLICII MOLDOVA

**HOT Ă R Â R E nr.**-\_\_\_\_\_\_\_\_\_

**din 2025**

**Chișinău**

pentru aprobarea Regulamentului cu privire la calificarea și înregistrarea

instalatorilor de cazane, furnale sau sobe pe bază de biomasă, de sisteme

fotovoltaice și termice solare, de sisteme geotermale de mică adâncime

și pompe de căldură

**---------------------------------------------------------**

În temeiul art.10 alin. (1) lit. l) și art. 23 din Legea nr.10/2016 privind promovarea utilizării energiei din surse regenerabile (Monitorul Oficial al Republicii Moldova, 2016, nr.69-77, art.117), cu modificările ulterioare Guvernul

HOTĂRĂŞTE:

Prezenta hotărâre transpune art. 18 alin. (3) și anexa IV la Directiva (UE) 2018/2001 a Parlamentului European și a Consiliului din 11 decembrie 2018 privind promovarea utilizării energiei din surse regenerabile (reformare), CELEX: 02018L2001, publicată în Jurnalul Oficial al Uniunii Europene L 328 din 21 decembrie 2018.

**1.** Se aprobă Regulamentul cu privire la calificarea și înregistrarea instalatorilor de cazane, furnale sau sobe pe bază de biomasă, de sisteme fotovoltaice și termice solare, de sisteme geotermale de mică adâncimi și pompe de căldură (se anexează).

**2.** Controlul asupra executării prezentei hotărâri se pune în sarcina Ministerului Energiei.

**3.** Se abrogă Hotărârea de Guvern nr. 1051/2018 pentru aprobarea Regulamentului cu privire la calificarea și înregistrarea instalatorilor de cazane, furnale sau sobe pe bază de biomasă, de sisteme fotovoltaice și termice solare, de sisteme geotermale de mică adâncime și pompe de căldură (Monitorul Oficial al Republicii Moldova, 2018, nr. 424-429 art. 1138).

**4.** Prezenta hotărâre intră în vigoare la data publicării în Monitorul Oficial al Republicii Moldova.

|  |  |
| --- | --- |
| **Prim-ministru** | **Dorin RECEAN** |
| Contrasemnează: |  |
| **Ministrul energiei** | **Dorin JUNGHIETU** |
| **Ministrul afacerilor externe**  | **Mihai POPȘOI** |

**REGULAMENT**

**cu privire la calificarea și înregistrarea instalatorilor de cazane, furnale**

**sau sobe pe bază de biomasă, de sisteme fotovoltaice și termice solare,**

**de sisteme geotermale de mică adâncime și pompe de căldură**

Capitolul I

DISPOZIŢII GENERALE

Secțiunea 1

Obiectul de reglementare și noțiuni

1. Regulamentul cu privire la calificarea și înregistrarea instalatorilor de cazane, furnale sau sobe pe bază de biomasă, de sisteme fotovoltaice și termice solare, de sisteme geotermale de mică adâncime și pompe de căldură (în continuare – *Regulament*) stabilește cadrul juridic necesar pentru calificarea și înregistrarea instalatorilor de sisteme care utilizează surse regenerabile de energie (în continuare – *SER*), cerințele obligatorii față de aceștia, regulile de verificare a sistemelor SER instalate, precum și procedurile de recunoaștere a certificării sau calificării efectuate de organismele acreditate din statele membre ale Uniunii Europene, părțile contractante la Tratatul de constituire a Comunității Energetice și țările cu care Republica Moldova are încheiate acorduri bilaterale.
2. În sensul prezentului Regulament se aplică noțiunile definite în Legea nr. 10/2016 privind promovarea utilizării energiei din surse regenerabile, precum și următoarele noțiuni:
	1. *declarație pe proprie răspundere* – declarație întocmită de instalatorul de sisteme SER, care are drept scop confirmarea autenticității informației și a documentelor depuse pentru înregistrarea, extinderea sau reînnoirea acesteia în Registrul instalatorilor de sisteme SER;
	2. *declarație de conformitate* – declarație întocmită de instalatorul de sisteme SER, eliberată după finalizarea instalării unui sistem SER, care include confirmarea că lucrările realizate corespund documentelor normativ-tehnice în vigoare;
	3. *prestator de formare profesională* – persoană juridică de drept public sau privat care este supus evaluării externe în vederea autorizării/acreditării în conformitate cu prevederile Hotărârii Guvernului nr. 222/2024 cu privire la aprobarea Regulamentului privind educația adulților, și este abilitată să desfășoare activități de instruire în domeniul sistemelor SER.
	4. *instalator de sisteme SER* – persoană fizică care a fost calificată și înregistrată în Registrul instalatorilor de sisteme SER, ținut de Instituția Publică Centrul Național pentru Energie Durabilă (în continuare – *IP CNED*);
	5. *registrul instalatorilor de sisteme SER* – totalitatea sistematizată de date în formă electronică, instituită și ținută de IP CNED, cu privire la instalatorii de sisteme SER care include informațiile prevăzute la pct. 33.
	6. *sisteme SER* – instalații care utilizează surse regenerabile de energie, precum și echipamentele și instalațiile auxiliare necesare funcționării acestora. Sursele regenerabile de energie includ: cazane, furnale și sobe pe bază de biomasă; sisteme fotovoltaice și solare termice; sisteme geotermale de mică adâncime; precum și pompe de căldură.

Secțiunea a 2-a

Scopul și obiectivul calificării și înregistrării

instalatorilor de sisteme SER

1. Calificarea și înregistrarea instalatorilor de sisteme SER urmărește asigurarea calității serviciilor de instalare, siguranței și eficacității acestor instalații, precum și consolidarea încrederii consumatorilor în tehnologiile aferente.
2. Prezentul Regulament are următoarele obiective de bază:
	1. stabilirea de condiții transparente, obiective și neechivoce pentru calificarea și înregistrarea instalatorilor de sisteme SER;
	2. crearea Registrului instalatorilor de sisteme SER, în calitate de instrument de informare a beneficiarilor pentru fundamentarea deciziilor cu privire la selectarea prestatorului de servicii de instalare a sistemelor SER;
	3. stabilirea regulilor de ținere a Registrului instalatorilor de sisteme SER;
	4. stabilirea drepturilor și a obligațiilor de bază a instalatorilor de sisteme SER;
	5. monitorizarea activității instalatorilor de sisteme SER și verificarea modului de instalare de către aceștia a sistemelor SER.
	6. stabilirea criteriilor de recunoaștere a certificării sau calificării de instalator de sisteme SER efectuate de prestatorii de formare profesională din statele membre ale Uniunii Europene, părțile contractante la Tratatul de constituire a Comunității Energetice și țările cu care Republica Moldova are încheiate acorduri bilaterale.
3. Se supun procedurii de calificare și înregistrare în Registrul instalatorilor de sisteme SER persoane fizice. Dacă persoana fizică activează în numele unei întreprinderii, activitățile prevăzute în capitolul V se desfășoară de către persoana juridică angajatoare, sub orice formă organizatorico-juridică prevăzută de Legea nr. 845/1992 cu privire la antreprenoriat și întreprinderi.

Capitolul II

PĂRȚILE IMPLICATE

Secțiunea 1

Atribuțiile IP CNED și ale organelor de supraveghere

1. În procesul de calificare și înregistrare a instalatorilor de sisteme SER, IP CNED exercită următoarele atribuții:
	1. pune în aplicare cadrul juridic de calificare și înregistrare a instalatorilor de sisteme SER;
	2. instituie și ține Registrul instalatorilor de sisteme SER;
	3. instituie și actualizează lista prestatorilor de formare profesională a instalatorilor de sisteme SER;
	4. efectuează înregistrări și mențiuni în Registrul instalatorilor de sisteme SER;
	5. revizuiește și actualizează orientările utilizate la elaborarea programelor de studii, a cursurilor de instruire și a cerințelor profesionale față de instalatorii de sisteme SER, în coordonare cu organul central de specialitate al administrației publice în domeniul energeticii și Ministerul Educației și Cercetării;
	6. acordă asistență organului central de specialitate al administrației publice în domeniul energeticii privind monitorizarea executării prezentului Regulament;
	7. elaborează un raport privind activitatea instalatorilor de sisteme SER din anul precedent;
	8. publică pe site-ul său web oficial și actualizează continuu următoarele informații:
		1. Registrul instalatorilor de sisteme SER;
		2. Lista prestatorilor de formare profesională a instalatorilor de sisteme SER;
		3. Modelul Registrului declarațiilor de conformitate;
		4. informațiile privind procedura de calificare și înregistrare a instalatorilor de sisteme SER.
2. Agenția Națională pentru Reglementare în Energetică, în calitate de organ al supravegherii energetice de stat, la solicitarea beneficiarului final sau a IP CNED, efectuează controale privind respectarea de către instalatorii de sisteme SER a documentelor normativ-tehnice și a regulilor de securitate la instalarea sistemelor SER, în conformitate cu art. 14 alin. (1) lit. (e1) și alin. (6) din Legea nr. 10/2016 privind promovarea utilizării energiei din surse regenerabile, precum și ale art. 14 alin. (1) lit. a) și b) din Legea nr.174/2017 cu privire la energetică.
3. Inspectoratul Național pentru Supraveghere Tehnică, la solicitarea beneficiarului final, a IP CNED sau în condițiile întrunirii criteriilor de risc aferente domeniilor de competență al acestuia, efectuează controale pentru verificarea respectării de către instalatorii de sisteme SER a documentelor normativ-tehnice în domeniul construcțiilor și urbanismului.

Secțiunea a 2-a

Atribuțiile prestatorului de formare profesională

și ale instalatorului de sisteme SER

1. Prestatorul de formare profesională exercită următoarele atribuții:
	1. elaborează, actualizează și organizează programele de formare profesională a instalatorilor de sisteme SER;
	2. instruiește persoanele fizice în domeniul sistemelor SER;
	3. califică personale fizice în domeniul sistemelor SER, după cum urmează:
		1. examinează persoanele fizice care au finalizat cursurile de instruire în domeniul sistemelor SER în cadrul aceluiași prestator de formare profesională;
		2. validează competențele persoanelor fizice care nu au urmat cursurile de instruire în cadrul prestatorului respectiv, prin evaluarea competențelor dobândite anterior;
		3. eliberează actele de studii persoanelor fizice care au absolvit programul de formare profesională a instalatorilor de sisteme SER sau ale căror competențe dobândite anterior au fost validate;
	4. transmite IP CNED documentele necesare, cu acordul persoanelor fizice respective, în vederea înregistrării în Registrul instalatorilor de sisteme SER;
	5. publică pe site-ul său web oficial programele de formare profesională a instalatorilor de sisteme SER și costurile acestora.
2. Instalatorul de sisteme SER aplică competențele profesionale dobândite și recunoscute aferent categoriei solicitate, în conformitate cu cadrul național al calificărilor, precum și exercită următoarele atribuții:
	1. execută lucrările de instalare în baza unui contract încheiat cu beneficiar, în conformitate cu documentația de proiect, după caz, și legislația civilă;
	2. elaborează și semnează un proces-verbal privind executarea lucrărilor în termen de 5 zile lucrătoare de la finalizarea lucrărilor;
	3. eliberează beneficiarului o declarație de conformitate;
	4. păstrează evidența tuturor declarațiilor de conformitate eliberate pe toată perioada înregistrării în Registrul instalatorilor de sisteme SER;
	5. transmite semestrial către IP CNED, conform modului stabilit de aceasta, Registrul declarațiilor de conformitate aferent activității desfășurate pe parcursul semestrului precedent;
	6. păstrează evidența documentelor și a datelor aferente lucrărilor executate pe toată perioada înregistrării în Registrul de sisteme SER;
	7. la solicitare IP CNED, transmite documentele și datele solicitate în conformitate cu prevederile prezentului Regulament și modul stabilit de IP CNED;
	8. prezintă documentația prevăzută de actele normative, la solicitarea inspectorilor Agenției Naționale pentru Reglementare în Energetică, în calitate de organ de supraveghere energetică de stat, și/sau ai Inspectoratului Național pentru Supraveghere Tehnică, cu privire la lucrările de instalare efectuate.

**Capitolul III**

**CALIFICAREA ŞI ÎNREGISTRAREA INSTALATORULUI**

 **DE SISTEME SER**

**Secțiunea 1**

**Dispoziții generale. Condiții pentru calificare** **și înregistrare**

1. Calificarea persoanei fizice în domeniul de sisteme SER reprezintă un proces de examinare și/sau validare a rezultatelor învățării, recunoaștere oficială a competențelor dobândite, inclusiv a educației și formării profesionale continue, printr-un act de studii (diploma de studii profesionale, certificat de calificare sau certificat de competență profesională), eliberat de către un prestator de formare profesională, ce conferă dreptul legal de desfășurarea activității în domeniul sistemelor SER pentru categorie solicitată.
2. Instalatorul poate fi calificat pentru una sau mai multe categorii de sisteme SER, după cum urmează:
	1. categoria A: instalatori de cazane, furnale sau sobe pe bază de biomasă;
	2. categoria B1: instalatori de sisteme fotovoltaice solare;
	3. categoria B2: instalatori de sisteme termice solare;
	4. categoria C: instalatori de sisteme geotermale de mică adâncime și pompe de căldură.
3. După obținerea calificării, instalatorul poate solicita înregistrarea în Registrul instalatorilor de sisteme SER, fie prin intermediul prestatorului de formare profesională, fie direct la IP CNED. Înregistrarea se realizează de către IP CNED prin evaluarea îndeplinirii condițiilor prevăzute la pct. 14 și prin înregistrarea în Registrul instalatorilor de sisteme SER, în conformitate cu secțiunea 2-a sau a 3-a.
4. Pentru înregistrare în Registrul instalatorilor de sisteme SER, solicitantul întrunește următoarele condiții:
	1. este cetățean al Republicii Moldova sau este cetățean străin care are dreptul să presteze muncă pe teritoriul Republicii Moldova în conformitate cu Legea nr. 200/2010 privind regimul străinilor în Republica Moldova;
	2. a absolvit un program de formare profesională, corespunzător categoriei solicitate menționate la pct. 12, organizat de un prestator de formare profesională care întrunește cerințele stabilite în anexă, sau a obținut validarea competențelor profesionale dobândite anterior, realizată de un astfel de prestator. Actul de studii care atestă absolvirea programului de formare profesională sau validarea competențelor profesionale trebuie să nu fie mai vechi de 2 ani de la data solicitării înregistrării în Registrul de sisteme SER.
5. Registrul instalatorilor de sisteme SER reprezintă un instrument de informare a beneficiarilor pentru fundamentarea deciziilor cu privire la selectarea prestatorului de servicii de instalare a sistemelor SER.
6. Înregistrarea în Registrul instalatorilor de sisteme SER este valabilă pe o perioadă de 5 ani de la data emiterii deciziei de înregistrare.
7. Solicitantul care deține certificarea sau calificarea eliberată de prestator de formare profesională din statele membre ale Uniunii Europene, părțile contractante la Tratatul de constituire a Comunității Energetice sau țările cu care Republica Moldova are încheiate acorduri bilaterale, se înregistrează în registrul instalatorilor de sisteme SER în conformitate cu secțiunea a 3-a din prezentul capitol.

**Secțiunea a 2-a**

**Procesul de înregistrare**

1. La completarea cererii de înscriere la un program de formare profesională sau cererii de validare a competențelor dobândite anterior, solicitantul poate să își exprime acordul pentru a fi înregistrat în Registrul instalatorilor de sisteme SER în urma absolvirii programului respectiv.
2. La absolvirea programului de formare profesională sau la validarea competențelor dobândite anterior, prestatorul de formare profesională transmite către IP CNED copiile documentelor solicitantului, prevăzute la pct. 21, pentru înregistrarea acestuia în Registrul instalatorilor de sisteme din SER.
3. În cazul în care solicitantul nu își exprimă acordul menționat la pct. 18, acesta poate depune personal, conform modului stabilit de IP CNED, o cerere adresată IP CNED privind înregistrarea în Registrul instalatorilor de sisteme SER, întocmită în conformitate cu modelul stabilit de instituția respectivă.
4. La cererea privind înregistrarea instalatorilor în Registrul instalatorilor de sisteme SER se anexează următoarele documente:
	1. declarație pe propria răspundere, întocmită în conformitate cu modelul stabilit de IP CNED;
	2. copia actului de identitate;
	3. copia actului de studiu pentru categoria solicitată;
	4. copia actului de studiu care demonstrează perfecționarea sau validarea cunoștințelor teoretice, practice și a aptitudinilor profesionale, eliberate după data retragerii înregistrării din Registrul instalatorilor de sisteme SER, în temeiul pct. 57, după caz.
5. IP CNED examinează documentele depuse de solicitant în termen de 10 zile lucrătoare și, în cazul lipsei de obiecții și corespunderii solicitantului cerințelor de înregistrare prevăzute la pct. 14, înregistrează instalatorul de sisteme SER în Registru. În cazul în care apar suspiciuni cu privire la autenticitatea documentelor depuse, IP CNED este în drept să solicite prezentarea în original a documentelor depuse, inclusiv a suplimentului la actul de studiu. Solicitantul prezentă documentele solicitate în termen de 5 zile lucrătoare de la data comunicării.
6. IP CNED respinge cererea privind înregistrarea în Registrul instalatorilor de sisteme din SER, precum și returnează setul de documente depus de solicitant în următoarele cazuri:
	1. nu prezintă documentele prevăzute la pct. 21, și după caz, la pct. 22;
	2. setul de documente nu este întocmit și/sau semnat în mod corespunzător;
	3. setul de documentele nu corespunde originalelor;
	4. informația prezentată de solicitant conține date eronate.

**Secțiunea a 3-a**

**Recunoașterea certificării sau calificării obținute**

**în afara Republicii Moldova**

1. Dacă solicitantul deține certificarea sau calificarea unui instalator de sisteme SER, efectuate de prestator de formare profesională din statele membre ale Uniunii Europene, din statele părți la Tratatul de constituire a Comunității Energetice sau din țări cu care Republica Moldova are încheiate acorduri bilaterale, acesta obține actul de recunoaștere a certificării sau calificării de instalator de sisteme SER, corespunzător categoriei solicitate prevăzute la pct. 12, în conformitate cu Ordinul Ministerului Educației și Cercetării nr. 1702 din 26 decembrie 2019 cu privire la aprobarea Regulamentului privind recunoașterea și echivalarea actelor de studii și a calificărilor obținute în străinătate.
2. Solicitantul depune, conform modului stabilit de IP CNED, o cerere adresată IP CNED privind înregistrarea în Registrul instalatorilor de sisteme SER, întocmită în conformitate cu modelul stabilit de instituția respectivă.
3. La cererea privind înregistrarea instalatorilor în Registrul instalatorilor de sisteme SER se anexează următoarele documente:
	1. declarație pe propria răspundere, întocmită în conformitate cu modelul stabilit de IP CNED;
	2. copia actului de identitate;
	3. copia actului de studii pentru categoria solicitată și suplimentul la actul de studii;
	4. copia actului de recunoaștere a actului de studii, după caz;
	5. confirmarea înregistrării în lista oficială a instalatorilor certificați sau calificați din țara în care a fost emis actul de studii de la subpct. 26.3.
4. În cazul în care documentele anexate nu sunt prezentate în limba de stat, acestea se traduc în limba de stat și se autentifică notarial.
5. IP CNED examinează documentele depuse de solicitant în termen de 10 zile lucrătoare și, în cazul lipsei de obiecții, înregistrează instalatorul de sisteme SER în Registru, pentru o perioadă care nu depășește valabilitatea certificării sau calificării recunoscute, dar nu mai mult decât termenul prevăzut la pct. 16. În cazul în care apar suspiciuni cu privire la autenticitatea documentelor depuse, IP CNED este în drept să solicite prezentarea în original a documentelor depuse, inclusiv a suplimentului la actul de studiu. Solicitantul prezentă documentele solicitate în termen de 5 zile lucrătoare de la data comunicării.
6. IP CNED respinge cererea privind înregistrarea în Registrul instalatorilor de sisteme SER, precum și returnează setul de documente depus de solicitant în următoarele cazuri:
	1. nu prezintă documentele prevăzute la pct. 26, și după caz, la pct. 28;
	2. setul de documente nu este întocmit și/sau semnat în mod corespunzător;
	3. setul de documentele nu corespunde originalelor;
	4. informația prezentată de solicitant conține date eronate;
	5. setul de documente nu este prezentat în limba de stat și autentifică notarial.

**Secțiunea a 4-a**

**Rezultatele înregistrării**

1. Decizia IP CNED cu privire la înregistrarea instalatorului de sisteme SER sau la respingerea cererii prevăzute la pct. 18 sau 25 și returnarea setului de documente se comunică solicitantului în scris sau prin poșta electronică (indicată în cerere) în termen de 5 zile lucrătoare de la emiterea acesteia, cu indicarea motivelor returnării. Solicitantul este în drept să conteste decizia respectivă în conformitate cu prevederile Codului administrativ al Republicii Moldova nr. 116/2018.
2. IP CNED eliberează, la solicitarea instalatorului de sisteme SER, un extras din Registrul instalatorilor de sisteme SER, care confirmă înregistrarea acestuia.
3. Dosarul personal al solicitantului se păstrează în arhiva IP CNED, în formă electronică, timp de 5 ani de la depunerea de către acesta a setului de documente.

**Capitolul IV**

**REGISTRUL INSTALATORILOR DE SISTEME SER**

**Secțiunea 1**

**Gestionarea Registrului**

1. Registrul instalatorilor de sisteme SER se ține de IP CNED în formă electronică. Acesta include 4 compartimente separate, conform domeniilor de specializare ale instalatorilor menționate la pct. 12, și urmează să conțină cel puțin următoarele:
	1. numele și prenumele instalatorului;
	2. numărul de ordine atribuit instalatorului respectiv conform Registrului instalatorilor de sisteme SER;
	3. datele de contact ale instalatorului de sisteme SER;
	4. denumirea companiei/companiilor, persoane juridice/persoanelor juridice în cadrul căreia activează instalatorul, precum și datele de contact ale acestora, după caz;
	5. data și numărul deciziei IP CNED cu privire la înregistrarea instalatorului respectiv;
	6. mențiuni cu privire la valabilitatea înregistrării instalatorului de sisteme SER;
	7. mențiuni cu privire la actualizarea datelor și/sau reînnoirea înregistrării, inclusiv data și numărul deciziei corespunzătoare a IP CNED;
	8. mențiuni referitor la suspendarea și/sau retragerea din Registrul instalatorilor de sisteme SER;
	9. mențiuni cu privire la recunoașterea certificărilor sau calificărilor instalatorilor de sisteme SER, obținute în conformitate cu secțiunea a 3-a din capitolul III.
2. Informația menționată la subpct. 33.1-33.6 se publică pe site-ul web a IP CNED și se actualizează cel puțin semestrial, incluzând următoarele mențiuni adiționale:
	1. cu privire la formarea profesională continuă a instalatorului;
	2. cu privire la neonorarea obligațiilor de raportare a lucrărilor efectuate de instalator.
3. Condițiile de instituire și regulile de ținere a Registrului instalatorilor de sisteme SER sunt stabilite în Legea nr. 71/2007 cu privire la registre.

**Secțiunea a 2-a**

**Extinderea înregistrării în Registru**

1. Pe durata valabilității înregistrării, instalatorul de sisteme SER este în drept să solicite extinderea acesteia, în vederea includerii altor categorii prevăzute la pct. 12, cu înregistrarea corespunzătoare în Registrul instalatorilor de sisteme SER.
2. La completarea cererii de înscriere la un program de formare profesională sau a cererii de validare a competențelor dobândite anterior, pentru o altă categorie de sisteme SER, instalatorul poate să își exprime acordul pentru extinderea înregistrării în Registrul instalatorilor de sisteme SER.
3. La absolvirea programului de formare profesională sau la validarea competențelor dobândite anterior, pentru o altă categorie de sisteme SER, prestatorul de formare profesională transmite către IP CNED copiile documentelor instalatorului, prevăzute la pct. 40, pentru extinderea înregistrării în Registrul instalatorilor de sisteme SER.
4. În cazul în care instalatorul nu își exprimă acordul menționat la pct. 37, acesta poate depune personal, conform modului stabilit de IP CNED, o cerere adresată IP CNED privind extinderea înregistrării în Registrul instalatorilor de sisteme SER, întocmită în conformitate cu modelul stabilit de instituția respectivă.
5. La cererea privind extinderea înregistrării în Registrul instalatorilor de sisteme SER se anexează următoarele documente:
	1. declarație pe propria răspundere, întocmită în conformitate cu modelul stabilit de IP CNED;
	2. copia actului de identitate;
	3. copia actului de studii pentru categorie/categorii solicitate;
6. IP CNED examinează documentele depuse de solicitant în termen de 10 zile lucrătoare și, în lipsa obiecțiilor, înregistrează categoria/categoriile solicitate în Registrul instalatorilor de sisteme SER. În cazul în care există suspiciuni cu privire la autenticitatea documentelor depuse, IP CNED este în drept să solicite prezentarea în original a documentelor depuse, inclusiv a suplimentului la actul de studii. Solicitantul prezentă documentele solicitate în termen de 5 zile lucrătoare de la data comunicării.
7. IP CNED respinge cererea privind extindere înregistrării în Registrul de sisteme SER, precum și returnează setul de documente depus de solicitant în următoarele cazuri:
	1. nu prezintă documentele prevăzute la pct. 40, și după caz, la pct. 41;
	2. setul de documente nu este întocmit și/sau semnat în mod corespunzător;
	3. setul de documentele nu corespunde originalelor;
	4. informația prezentată de solicitant conține date eronate.
8. Decizia IP CNED cu privire la extinderea înregistrării în Registrul instalatorilor de sisteme SER sau la respingerea cererii prevăzute la pct. 37 și returnarea setului de documente se comunică solicitantului în scris sau prin poștă electronică (indicată în cerere) în termen de 5 zile lucrătoare de la emiterea acesteia, cu indicarea motivelor returnării. Solicitantul este în drept să conteste decizia respectivă în conformitate cu prevederile Codului administrativ al Republicii Moldova nr. 116/2018.

**Secțiunea a 3-a**

**Reînnoirea înregistrării**

1. Până la expirarea termenului de valabilitate prevăzut la pct. 16, instalatorul de sisteme SER care intenționează să continue activitatea profesională depune, conform modului stabilit de IP CNED, o cerere adresată IP CNED privind reînnoirea înregistrării în Registrul instalatorilor de sisteme SER, întocmită în conformitate cu modelul stabilit de IP CNED.
2. La cererea privind reînnoirea înregistrării în Registrul instalatorilor de sisteme SER se anexează:
	1. declarație pe propria răspundere, întocmită în conformitate cu modelul stabilit de IP CNED;
	2. copia actului de identitate;
	3. copia actului de studiu care demonstrează perfecționarea sau validarea cunoștințelor teoretice, practice și a aptitudinilor profesionale.
3. IP CNED examinează documentele depuse de solicitant în termen de 10 zile lucrătoare și, în cazul lipsei de obiecții, reînnoiește înregistrarea instalatorului de sisteme SER în Registru. În cazul în care apar suspiciuni cu privire la autenticitatea documentelor depuse, IP CNED este în drept să solicite prezentarea în original a documentelor depuse. Solicitantul prezentă documentele solicitate în termen de 5 zile lucrătoare de la data comunicării.
4. IP CNED respinge cererea privind reînnoirea înregistrării în Registrul instalatorilor de sisteme SER, precum și returnează setul de documente depus de solicitant în următoarele cazuri:
	1. nu prezintă documentele prevăzute la pct. 45, și după caz, la pct. 46;
	2. setul de documente nu este întocmit și/sau semnat în mod corespunzător;
	3. setul de documentele nu corespund originalelor;
	4. informația prezentată de solicitant conține date eronate.
5. Decizia IP CNED cu privire la reînnoirea înregistrării în Registrul instalatorilor de sisteme SER sau la respingerea cererii prevăzute la pct. 44 și returnarea setului de documente se comunică solicitantului în scris sau prin poștă electronică (indicată în cerere) în termen de 5 zile lucrătoare de la emiterea acesteia, cu indicarea motivelor returnării. Solicitantul este în drept să conteste decizia respectivă în conformitate cu prevederile Codului administrativ al Republicii Moldova nr. 116/2018.
6. Solicitantul căruia i-a fost respinsă cererea prevăzută la pct. 44 și returnat setul de documente are dreptul de a depune repetat cererea și setul de documente, după înlăturarea cauzelor care au constituit temeiul respingerii sau returnării.

**Secțiunea a 4-a**

**Suspendarea înregistrării**

1. IP CNED suspendă înregistrarea instalatorilor de sisteme SER în Registru și introduce mențiunea „suspendat” în Registrul respectiv în următoarele cazuri:
	1. instalatorul nu își îndeplinește atribuțiile prevăzute la pct. 10;
	2. instalatorul nu respectă prevederile prevăzute la pct. 66-68 și 72;
	3. la sesizarea Agenției Naționale pentru Reglementare în Energetică, în calitate de organ al supravegherii energetice de stat și/sau a Inspectoratului Național pentru Supraveghere Tehnică, în conformitate cu pct. 73.
2. Pentru perioada în care înregistrarea a fost suspendată, instalatorul de sisteme SER, nu are dreptul să desfășoare activitățile de instalarea a sistemelor SER în calitate de instalator înregistrat în Registrul instalatorilor de sisteme SER, până la clarificarea situației.
3. IP CNED comunică decizia privind suspendarea înregistrării din Registrul instalatorilor de sisteme SER în termen de până la 5 zile lucrătoare de la data emiterii. Decizia conține motivele care au stat la baza suspendării, durata suspendării și consecințele neînlăturării sau remedierii încălcărilor, și se transmite în scris, prin poșta electronică indicată în cererea de înregistrare în Registrul instalatorilor de sisteme SER.
4. IP CNED revocă suspendarea în termen de o zi lucrătoare de la data recepționării, pe suport de hârtie sau în format electronic, a notificării privind înlăturarea sau remedierea încălcărilor care au determinat suspendarea.
5. Decizia IP CNED privind suspendarea din Registrul instalatorilor de sisteme SER poate fi contestată de către instalator, în conformitate cu prevederile Codului administrativ al Republicii Moldova nr. 116/2018.

**Secțiunea a 5-a**

**Retragerea înregistrării**

1. IP CNED retrage înregistrarea instalatorul de sisteme SER din Registru în următoarele cazuri:
	1. la cererea titularului de drept;
	2. în cazul decesului titularului de drept;
	3. în cazul pierderii capacității sale fizice pentru desfășurarea activităților de instalarea a sistemelor SER;
	4. la expirarea termenului de valabilitate prevăzut la pct. 16;
	5. la nerespectarea prevederilor prevăzute la pct. 60, 62, 64;
	6. în cazul în care suspendarea/suspendările au fost dispuse în mod repetat, iar durata lor cumulată depășește 30 zile calendaristice.
2. IP CNED comunică decizia privind retragerea înregistrării din Registrul instalatorilor de sisteme SER în termen de până la 5 zile lucrătoare de la data emiterii. Decizia conține motivele care au stat la baza retragerii și se transmite în scris, prin poșta electronică indicată în cererea de înregistrare în Registrul instalatorilor de sisteme SER.
3. Instalatorul retras din Registrul instalatorilor de sisteme SER poate depune o nouă cerere de înregistrare în Registru, în conformitate cu secțiunea a 2-a din capitolul III.
4. Decizia IP CNED privind retragerea din Registrul instalatorilor de sisteme SER poate fi contestată de către instalator, în conformitate cu prevederile Codului administrativ al Republicii Moldova nr. 116/2018.

**Capitolul V**

**REGLEMENTAREA ACTIVITĂȚII**

**INSTALATORULUI DE SISTEME SER**

**Secțiunea 1**

**Condițiile de desfășurare a activității de instalator**

1. Instalatorul de sisteme SER, la solicitarea beneficiarului, prezintă un extras din Registrul instalatorilor de sisteme SER, eliberat de IP CNED, pentru fiecare categorie înregistrată.
2. Instalatorul de sisteme SER execută lucrările de instalare în baza unui contract încheiat cu beneficiar, în conformitate cu documentația de proiect, după caz, și legislația civilă.
3. În cazul în care instalatorul de sisteme SER nu finalizează lucrările de instalare din motive prevăzute în contract, un alt instalator de sisteme SER are dreptul să finalizeze lucrările. Noul instalator își asumă responsabilitatea pentru lucrările deja executate pentru a confirma corespunderea acesteia cu documentația de proiect și respectarea cerințelor actelor normativ-tehnice în vigoare.
4. În termen de 5 zile lucrătoare de la finalizarea lucrărilor, instalatorul de sisteme SER elaborează și semnează un proces-verbal privind executarea lucrărilor. Odată cu semnarea procesului-verbal de executarea lucrărilor, instalatorul de sisteme SER eliberează beneficiarului o declarație de conformitate. Declarația de conformitate se întocmește în două exemplare, conform modelului aprobat de IP CNED, publicat pe site-ului oficial al acesteia.
5. Instalatorul de sisteme SER răspunde față de beneficiar pentru prejudiciile materiale și morale cauzate de instalarea defectuoasă a sistemului SER și achită compensații financiare cu titlu de despăgubire.

**Secțiunea a 2-a**

**Raportarea, evidența și controlul**

**activității instalatorului**

1. Instalatorul de sisteme SER păstrează evidența tuturor declarațiilor de conformitate eliberate, pe întreaga durată a înregistrării în Registrul instalatorilor de sisteme SER, în Registrul declarațiilor de conformitate, întocmit conform modelului aprobat de IP CNED și publicat pe site-ul oficial al instituției. Instalatorul răspunde pentru veridicitatea informației incluse în Registrul declarațiilor de conformitate.
2. Registrul declarațiilor de conformitate conține următoarele informații:
	1. numărul declarației de conformitate;
	2. data completării declarației de conformitate;
	3. date de contact ale companiei în cadrul căreia activează instalatorul (nume, IDNO, număr de telefon, adresa electronică);
	4. date de contact ale beneficiarului (adresa, număr de telefon, adresa electronica);
	5. datele instalatorului de sisteme SER (nume și prenume, data și numărul ordinului de înregistrare în Registru instalatorilor de sisteme SER, număr de telefon, adresa electronică);
	6. descrierea sistemului SER (tipul instalației, puterea în kW, capacitate, producător, data finalizării lucrărilor de instalare);
	7. informații privind modificările la proiect și/sau la caietul de sarcini, după caz.
3. Instalatorul de sisteme SER transmite semestrial către IP CNED, conform modului stabilit de aceasta, Registrul declarațiilor de conformitate aferent activității desfășurate pe parcursul semestrului precedent.
4. Instalatorul sistemelor SER păstrează evidența documentelor și a datelor aferente lucrărilor executate, cuprinse în Registrul declarațiilor de conformitate, inclusiv copiile contractelor de prestări servicii, informațiile privind durata de viață și garanția sistemelor SER, precum și măsurile aplicate în caz de neconformitate. Documentele și datele respective se păstrează pe toată perioada înregistrării în Registrul instalatorilor de sisteme SER.
5. La solicitarea IP CNED, instalatorul de sisteme SER transmite documentele și datele solicitate în conformitate cu prevederile prezentului Regulament și modul stabilit de IP CNED.
6. IP CNED elaborează un raport privind activitatea instalatorilor de sisteme SER din anul precedent. Raportul va fi inclus în raportul anual de activitate al IP CNED care se transmite organului central de specialitate al administrației publice în domeniul energetic, precum și Agenției Naționale pentru Reglementare în Energetică, până la data de 31 mai a fiecărui an.
7. Agenția Națională pentru Reglementare în Energetică, în calitate de organ de supraveghere energetică de stat, și/sau Inspectoratul Național pentru Supraveghere Tehnică inspectează sistemele SER instalate, în temeiul evaluării riscurilor sau la solicitarea autorității competente.
8. La sesizarea directă a beneficiarului sau transmisă prin intermediul IP CNED, Agenția Națională pentru Reglementare în Energetică, în calitate de organ de supraveghere energetică de stat, și/sau Inspectoratul Național pentru Supraveghere Tehnică inițiază procedura de inspecție și/sau control al sistemului SER instalat, dacă există temei pentru efectuarea unui control inopinat, potrivit prevederilor legale, ori includ inspecția respectivă în următorul plan anual de control.
9. Instalatorul de sisteme SER prezintă documentația prevăzută de actele normative, la solicitarea inspectorilor Agenției Naționale pentru Reglementare în Energetică, în calitate de organ de supraveghere energetică de stat, și/sau ai Inspectoratului Național pentru Supraveghere Tehnică, cu privire la lucrările de instalare efectuate. În caz de avarie, beneficiarul asigură accesul liber al inspectorilor la echipamentele și instalațiile aferente sistemului SER, în vederea efectuării inspecției.
10. În urma inspecției sau controlului în care au fost constatate încălcări în temeiul pct. 7 și/sau 8, Agenției Naționale pentru Reglementare în Energetică, în calitate de organ de supraveghere energetică de stat, și/sau Inspectoratul Național pentru Supraveghere Tehnică notifică IP CNED și transmite copia procesului-verbal de control, care include măsurile restrictive aplicate, termenul și modalitatea de înlăturare a încălcărilor.
11. Ca urmare a examinării notificării prevăzute la pct. 73, IP CNED inițiază procedura de suspendarea înregistrării instalatorului din Registrul instalatorilor de sisteme SER.

**Capitolul VI**

**FORMAREA PROFESIONALĂ A**

**INSTALATORULUI DE SISTEME SER**

1. Solicitantul care dorește să obțină competențe necesare pentru calificare și înregistrare în Registrul instalatorilor de sisteme SER participă la un program de formare profesională corespunzător categoriei solicitate, prevăzute la pct. 12.
2. Solicitantul care deține competențele necesare pentru calificarea solicitată poate valida competențele dobândite anterior prin evaluarea acestora la un prestator de formare profesională.
3. La finalizarea programului de formare profesională sau în urma validării competențelor profesionale dobândite anterior, solicitantul obține un act de studii, corespunzător categoriei solicitate, eliberat de prestatorul de formare profesională.
4. Prestatorul de formare profesională elaborează programul de formare a instalatorilor de sisteme SER, în coordonare cu IP CNED și Ministerul Educației și Cercetării, în conformitate cu orientările și cerințele prevăzute în anexă. Programul se adaptează specificului fiecărei tehnologii de valorificare a energiei regenerabile, în funcție de categoriile stabilite la pct. 12.
5. Prestatorul de formare profesională organizează și actualizează programul de formare profesională a instalatorilor de sisteme SER. Programul este constituit din cursuri tematice structurate pe module și se finalizează cu un examen teoretic și practic de evaluare a competențelor dobândite.
6. Pentru a instrui solicitanții în domeniul sistemelor SER, prestatorul de formare profesională îndeplinește următoarele cerințe:
	1. deține acreditare la programul de formare profesională a instalatorilor de sisteme SER;
	2. dispune de resurse fizice și materiale necesare pentru desfășurarea activităților de formare;
	3. desfășoară activitățile de formare în spații adaptate acestui scop și dispun de resurse materiale și metodologice necesare pentru implementarea acestei formări;
	4. dispune de echipamente de laborator și alte instrumente tehnice sau necesare pentru instruirea practică;
	5. deține un site web.
7. Programul de formare profesională se publică pe site-urile web ale prestatorului de formare profesională, în vederea asigurării transparenței și accesului public.

Anexă

la Regulamentul cu privire la calificarea

și înregistrarea instalatorilor de cazane,

furnale sau sobe pe bază de biomasă,

de sisteme fotovoltaice și termice solare,

de sisteme geotermale de mică

adâncimi și pompe de căldură

**Orientări utilizate la elaborarea programelor de studii, a cursurilor de instruire și a cerințelor profesionale față de instalatorii de sisteme SER**

|  |  |  |  |
| --- | --- | --- | --- |
| **Categorie de instalatori** | **Cerințe de formare profesională** | **Partea teoretică** | **Competențe esențiale** |
| Categoria A - instalatori de cazane, furnale sau sobe pe bază de biomasă | Formarea specialistului ca instalator de apă și canalizare, instalator de țevi și conducte, instalator de instalații termice sau tehnician de instalații sanitare și de încălzire sau de răcire. | Include o privire de ansamblu asupra situației pieței de biomasă, inclusiv în ceea ce ține de aspectele ecologice, combustibilii din biomasă, logistică, protecția împotriva incendiilor, dotările aferente, tehnicile de ardere, sistemele de aprindere, soluțiile hidraulice optime, compararea costurilor și a rentabilității, precum și proiectarea, instalarea și întreținerea cazanelor și cuptoarelor pe bază de biomasă. Formarea va asigura o bună cunoaștere a standardelor naționale și internaționale în domeniul tehnologiilor de utilizare a combustibililor din biomasă, de tipul peletelor, precum și a legislației naționale în vigoare cu privire la biomasă și biocombustibil. |  |
| Categoria B1 - instalatori de sisteme fotovoltaice solare | Formarea prealabilă a specialistului ca instalator de apă și canalizare sau electrician, deținerea calificării de bază ca instalator de apă și canalizare, electrician și calificare pentru lucrări de aplicare a învelișurilor în construcții, inclusiv cunoștințe de sudare a manșoanelor de țeavă, lipire a manșoanelor de țeavă, izolații, etanșare a garniturilor, verificare a scurgerilor la lucrările de apă și canal, capacitatea de a efectua racordări la rețea, familiarizare cu materialele de bază pentru acoperiri, metodele de descărcare în arc și de sudare. | Include o privire de ansamblu asupra situației pieței de produse solare și comparații între cost și profitabilitate, inclusiv în ceea ce privește aspectele ecologice, componentele, caracteristicile și dimensionarea sistemelor care utilizează energie solară, selectarea de sisteme precise și dimensionarea componentelor, determinarea necesarului de căldură, protecția împotriva incendiilor, dotările aferente, precum și proiectarea, instalarea și întreținerea instalațiilor termice solare și a celor fotovoltaice solare. Formarea va asigura cunoașterea standardelor naționale și internaționale relevante privind tehnologia și certificarea, precum și a normativelor tehnice aferente. | 1) Capacitatea de a lucra în condiții de siguranță, utilizând echipamentul și uneltele necesare și punând în aplicare codurile și standardele de siguranță, și capacitatea de a identifica pericolele legate de lucrările de energie electrică, apă și canal, precum și pericolele de altă natură asociate instalațiilor solare;2) capacitatea de a identifica sistemele și componentele specifice pentru sistemele active și pasive, inclusiv proiectarea lor mecanică, precum și de a determina amplasarea componentelor, planul și configurația sistemului și opțiunile pentru integrarea soluțiilor de stocare a energiei, inclusiv în combinație cu stații de reîncărcare;3) capacitatea de a determina zona necesară pentru instalare, orientarea și înclinarea încălzitorului de apă solar și ale celui fotovoltaic solar, ținând cont de umbră, de accesul solar, de integritatea structurală, de oportunitatea instalării din punctul de vedere al clădirii sau al climei, precum și de identificarea diferitor metode de instalare potrivite pentru tipurile de acoperiș și a proporției echipamentelor necesare pentru instalare în cadrul sistemului;4) în special pentru sistemele fotovoltaice solare, capacitatea de adaptare a schemei electrice, inclusiv determinarea curenților nominali proiectați, selectarea tipurilor corespunzătoare de conductori și a valorilor nominale corespunzătoare pentru fiecare circuit electric, determinarea dimensiunii corespunzătoare, a valorilor nominale și a locațiilor pentru echipamentele și subsistemele aferente și selectarea unui punct corespunzător de interconectare. |
| Categoria B2 - instalatori de sisteme termice solare |
| Categoria C - instalatori de sisteme geotermale de mică adâncime și pompe de căldură | Formarea specialistului ca instalator de apă și canalizare sau instalator de instalații frigorifice și deținerea calificării de bază ca electrician și instalator de apă și canalizare (tăierea țevilor, sudarea manșoanelor de țeavă, lipirea manșoanelor de țeavă, izolarea, etanșarea garniturilor, verificarea scurgerilor și instalarea sistemelor de încălzire sau de răcire). | Include o privire de ansamblu asupra situației pieței de pompe de căldură, inclusiv în ceea ce privește resursele geotermale și temperaturile surselor subterane din diferite regiuni, identificarea conductibilității termice a solurilor și a rocilor, reglementările privind utilizarea resurselor geotermale, fezabilitatea utilizării pompelor de căldură în construcții și determinarea celui mai potrivit sistem de pompe de căldură, precum și cunoștințe privind cerințele tehnice, siguranța, filtrarea aerului, racordarea la sursa de căldură și planul sistemului. Formarea va asigura o bună cunoaștere a standardelor naționale și internaționale pentru pompe de căldură, precum și a legislației naționale și comunitare relevante. | 1) Înțelegerea de bază a principiilor fizice și de funcționare a pompei de căldură, inclusiv a caracteristicilor circuitului pompei de căldură: contextul dintre temperaturile joase ale mediului absorbant de căldură, temperaturile mari ale sursei de căldură și eficienta sistemului, determinarea coeficientului de performanta (COP) și factorul de performanta sezonieră (FPS);2) înțelegerea componențelor și a funcționării lor în cadrul circuitului pompei de căldură, cum ar fi compresorul, ventilul de destindere, evaporatorul, condensatorul, armăturile și garniturile, uleiul de ungere, refrigerentul, supraîncălzirea și subrăcirea și posibilitățile de răcire în cazul pompelor de căldură;3) capacitatea de a alege și de a dimensiona componentele în situații tipice pentru domeniul instalațiilor, inclusiv de a determina valorile tipice ale necesarului de frig pentru diferite clădiri și pentru producerea de apă caldă pe baza consumului de energie, de a determina capacitatea pompei de căldură privind necesarul de frig pentru producerea de apă caldă, pentru masa de conservare a clădirii și pentru furnizarea neîntreruptă de energie electrică; determinarea componentei rezervor-tampon și a volumului acesteia, precum și integrarea unui al doilea sistem de încălzire;4) înțelegere a studiilor de fezabilitate și de proiectare;5) înțelegere a forajului, în cazul pompelor de căldură geotermale.  |